SMERNICA RADY 2004/66/ES
z 26. apríla 2004,
ktorou sa z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska upravujú smernice Európskeho parlamentu a Rady 1999/45/ES, 2002/83/ES, 2003/37/ES a 2003/59/ES a smernice Rady 77/388/EHS, 91/414/EHS, 96/26/ES, 2003/48/ES a 2003/49/ES v oblastiach voľného pohybu tovaru, slobody poskytovania služieb, poľnohospodárstva, dopravnej politiky a daní
RADA EURÓPSKEJ ÚNIE
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii (ďalej len „zmluva o pristúpení“), (1) najmä na jej článok 2 ods. 3,
so zreteľom na Akt o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia (ďalej len „akt o pristúpení“), (2) najmä na jeho článok 57,
so zreteľom na návrh Komisie,
keďže:
(1)
pre niektoré akty, ktoré zostávajú v platnosti po 1. máji 2004 a ktoré si vyžadujú úpravu z dôvodu pristúpenia, neboli vykonané potrebné úpravy v akte o pristúpení alebo boli vykonané, ale je potrebná ďalšia úprava. Je potrebné prijať všetky tieto úpravy pred pristúpením tak, aby boli uplatniteľné od dátumu pristúpenia;
(2)
podľa článku 57 ods. 2 aktu o pristúpení sa takéto úpravy majú prijať Radou vo všetkých prípadoch, v ktorých Rada sama alebo spoločne s Európskym parlamentom prijala pôvodný právny akt;
(3)
smernice Európskeho parlamentu a Rady 1999/45/ES (3), 2002/83/ES (4), 2003/37/ES (5) a 2003/59/ES (6) a smernice Rady 77/388/EHS (7), 91/414/EHS (8), 96/26/ES (9), 2003/48/ES (10) a 2003/49/ES (11) by preto mali byť zodpovedajúcim spôsobom zmenené a doplnené,
PRIJALA TÚTO SMERNICU:
Článok 1
Smernice 1999/45/ES, 2002/83/ES, 2003/37/ES, 2003/59/ES, 77/388/EHS, 91/414/EHS, 96/26/ES, 2003/48/ES a 2003/49/ES sa menia a dopĺňajú tak, ako je stanovené v prílohe tejto smernice.
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do dátumu nadobudnutia platnosti zmluvy o pristúpení. V súvislosti s ustanoveniami tejto smernice, ktorými sa upravuje smernica 91/414/ES v znení neskorších predpisov, ako aj smernice 2002/83/ES, 2003/37/ES a 2003/59/ES, dátumom transpozície je dátum v nich stanovený. Členské štáty bezodkladne predložia Komisii znenie ustanovení transponujúcich túto smernicu spolu s tabuľkou, ktorá uvádza, ako sa zhodujú s jednotlivými ustanoveniami tejto smernice.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobudne účinnosť iba za podmienky a dňom nadobudnutia platnosti zmluvy o pristúpení.
Článok 4
Táto smernica je adresovaná členským štátom.
V Bruseli 26. apríla 2004.